Domein Check zorgsanitair.nl – Interip, Domeinnamen & Hosting
zorgsanitair.nl is geregistreerd via InterIP Networks B.V. (Reselers-A) Die aard en definisie van ŉ verlowing - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die aard en definisie van ŉ verlowing
Die aard en definisie van ŉ verlowing
Vrydag, September 15th, 2017
Definisie volgens die Wet op Burgerlike Verbintenisse (Nr. 17 van 2006):
“ʼn Verlowing kan omskryf word as ʼn ooreenkoms tussen twee persone, ongeag hul geslag, om op ʼn bepaalde of bepaalbare datum met mekaar in die huwelik te tree of ʼn burgerlike vennootskap te sluit.”
Volgens o.a. Sinclair en Heaton, skrywers van verskeie familiereg-handleidings, is die grondslag van ʼn verlowing wilsooreenstemming; albei partye moet daartoe toestem. Die verlowing is ʼn verpligting op beide partye om op ʼn bepaalde datum met mekaar in die huwelik te tree. ʼn Verlowing kan mondelings of skriftelik wees en die feit dat dit in ʼn koerant of by wyse van ʼn ring aangekondig word, het bloot bewyswaarde en is nie verpligtend nie. Daar is geen formele vereistes waaraan ʼn verlowing moet voldoen nie. ʼn Verlowing kan selfs oor die pos of stilswyend tot stand kom.
ʼn Verlowing kom tot stand wanneer die partye ooreenkom om te trou; daar hoef dus geen formele besluit of bewys te wees nie. Wanneer die partye ooreenkom om te trou, stel hulle ooreenkoms ʼn verlowing daar. Terwyl ʼn verlowing nie bindend is as gevolg van sekere vereistes wat nie nagekom is nie, word dit wel bindend gemaak deur die huwelik. So word ʼn verlowing geldig deur die sluiting van die huwelik (geratifiseer).
Dit is wel belangrik om te weet dat ʼn verlowing nie ʼn geldigheidsvereiste vir ʼn huwelik is nie. ʼn Ongeldige verlowing sal dus nie die totstandkoming van ʼn geldige huwelik keer nie.
Die ooreenkoms om in die huwelik te tree is ʼn regshandeling en het morele, juridiese en sedelike implikasies. Indien die een party tot ʼn verlowing egter besluit om nie in die huwelik te tree nie, kan daardie onwillige verloofde nie tot die huwelik gedwing word nie, maar kan slegs vir skadevergoeding en genoegdoening aanspreeklik gehou word.
Die feit dat ʼn party ʼn eis kan instel indien die ooreenkoms verbreek word, maak die verlowing ʼn regsverhouding. ʼn Regsverhouding skep wedersydse regte en verpligtinge wat deur die partye nagekom moet word en ook deur die reg beskerm word.